Blouapie van smokkelaars gered(Foto: Bloemfonteinse DBV) ŉ Span inspekteurs van die Bloemfonteinse Dierebeskermingsvereniging (DBV) is na die Lesotho-grens by Van Rooyenshek naby Wepener ontbied. Twee persone wou ŉ klein blouapie oor die Suid-Afrikaanse grens na Lesotho smokkel. Die span, saam met hoofinspekteur Reinet Meyer, het hul na Van Rooyenshek gehaas, het die DBV in ŉ verklaring gesê. “Die blouapie was baie gedehidreer en verhonger. Tydens ondervraging het een van die verdagtes gesê hy het die wilde apie in Carltonville in Noordwes gevind. Hy wou dit vir tradisionele medisyne gebruik het.” Die apie was op ŉ baie kort ketting, nie langer as 20 cm nie, en is ook in ŉ hok aangehou. Daar was nie enige kos of water in die hok nie. Die voertuig van die verdagtes is geskut en die persone is in hegtenis geneem op aanklag van oortredings van die Wet op Dierebeskerming. Die blouapie is tans in die versorging van die Bloemfonteinse DBV en word gemonitor. “Die Bloemfonteinse DBV beskou hierdie voorval in ŉ baie ernstige lig, aangesien die apie oor twee provinsies heen vervoer is sonder enige permit. Hy is byna oor die grens van Lesotho gesmokkel.” Die Bloemfonteinse DBV glo alle wilde diere moet wild bly en maan die publiek om enige tipe dieremishandeling aan te meld. “Ons wil graag ook die immigrasiebeamptes by Van Rooyenshek bedank vir hul uitstekende werk en dat hulle so vinnig reageer het.”